אשכול רשויות גליל מערבי

אשכול רשויות גליל מערבי הוא איגוד ערים שבו שותפות 12 רשויות הכוללות מעל 160,000 תושבים. עכו, מטה אשר, מעלות-תרשיחא, בית ג'אן, מעלה יוסף, שלומי, חורפיש, כפר ורדים, מזרעה, פסוטה, מעיליא ומגדל תפן.
הרשויות מחזיקות במשותף גם חברה כלכלית (תאגיד) בשם אשכול גליל מערבי בע״מ.
האשכול הוקם ביוזמת שלמה בוחבוט, לשעבר ראש עיריית מעלות-תרשיחא ובעידוד משרד הפנים ומשרד האוצר.

רקע להקמת אשכול גליל מערבי

אשכול התאגד בשנת 2009 ופועל לקידום תחומי החיים השונים- תעשייה, תיירות, חינוך, תחבורה, בריאות, איכות סביבה ועוד, בראייה אזורית ותוך ניצול יתרון הגודל ואיגום המשאבים. בכל אחד מהתחומים קיים צוות עבודה באשכול המורכב מנציגים מרשויות האשכול. יו"ר האשכול הוא מר שמעון לנקרי ומנכ"לית האשכול היא הגב' יעל רון. אשכול רשויות גליל מערבי הוא איגוד ערים מסוג אשכול רשויות, שהוקם במטרה לקדם ראייה אזורית ושיתופי פעולה אסטרטגיים בין הרשויות המקומיות. אשכול רשויות גליל מערבי נחשב לחלוץ בתחום ומטרתו ליצור קפיצת מדרגה באיכות חיי התושבים ולהוביל לצמיחה כלכלית וחברתית לאורך זמן, זאת באמצעות פיתוח פיסי, כלכלי ורווחתי של אזור הגליל המערבי. 
אזור הגליל המערבי מתאפיין בגיוון וברב תרבותיות הבאים לידי ביטוי בתרבויות ודתות שונות (חילוניים ודתיים, יהודים וערבים, בני עדות ודתות מגוונות; דרוזים, נוצרים, מוסלמים ועוד) ובצורות חיים שונות (עיר, רשות מקומית, כפר, קיבוץ, מושב ועוד). האשכול בחר להתייחס אל הגיוון הזה כנכס אזורי, אשר השקעה בו תתרום לביסוס קהילה אזורית, בעלת לכידות חברתית וחוסן קהילתי, שתפעל לקידום אזור הגליל המערבי.

פעילות האשכול

בשנה זו הצליח האשכול לעשות עוד עליית מדרגה בשיתופי הפעולה האזוריים הן בדמות המשך ועיבוי פרויקטים שבוצעו כבר בשנים קודמות והן בדמות קידום פרויקטים סביבתיים חדשים, שאת ביצועם נחוש כולנו בשנת העבודה 2018 – החלפת תאורת רחובות, החלפת פחים, הקמת מרכזי מחזור וכיוצא בזה. 
האשכול יבצע את הפרויקטים בשיתוף העיריות והמועצות ולטובת פיתוח הגליל המערבי והשירותים הניתנים לתושבי האזור. מדובר בתקציבים תוספתיים ובפרויקטים חדשים, מעבר לתקציבים ולפרויקטים אותן מקדמת כל עירייה ומועצה באופן עצמאי.
תחום הגנת הסביבה - המשרד להגנת הסביבה אישר את התוכנית לשיפור מערך הפסולת בגליל המערבי שנכתבה ושהוגשה לו על ידי האשכול. המערך כולל פחים, מסתורים, משאיות וכלי צמ״ה נוספים, מצלמות וטכנולוגיות שונות. בנוסף ל-10  מיליון ש״ח נוספים מיועדים לטיפול בפסולת יבשה ובסך הכל התוכנית כוללת פרויקטים על סך 55,000,000 ש״ח.
תחום לפיתוח דיגיטלי - בשותפות עם המיזם הלאומי "ישראל דיגיטלית", במשרד לשוויון חברתי, הוקמה באשכול היחידה לפיתוח דיגיטלי, במטרה לחזק את התשתיות הדיגיטליות (הפיזיות והאנושיות) ולפתח שירותים דיגיטליים לרשויות ולתושבים. בתהליך משותף לכלל הרשויות גובש מתווה דיגיטלי שינחה את האשכול בפעילותו בתחום. השירות הראשון שצפוי האשכול להפעיל הוא שירותי ניהול מערכות מידע ושירותי מחשוב אזוריים.
תחום התיירות - צוות תיירות החל בגיבוש אסטרטגיה תיירותית אזורית תוך התייחסות לנכסים קיימים ונכסים בתכנון במרחב. דגש מושם על התאמת המוצר התיירותי לקהלי יעד. הצוות החל גם בגיבוש מתווה למיתוג האזור במטרה לקדם תיירות נכנסת.
תחום הקהילה – 
חצי מרתון אשכול גליל מערבי התקיים זו השנה השנייה ברציפות בגן לאומי אכזיב והיה לנקודת שיא בשנה שבה עבדנו על פיתוח ענף הספורט התחרותי באזור. ההמשכיות ויצירת המסורת במופעי הספורט באזור חשובה. אנו רואים בענף מתפתח זה מנוף חשוב לפיתוח קהילתי חברתי, כמו גם לקידום התיירות באזור. השנה, בנוסף למקצים התחרותיים, היו שותפים לאירוע כ-300 תלמידים מבתי הספר השונים באשכול. מפגש בלתי אמצעי זה, בין ילדים מרחבי האשכול, המגיעים מיישובים שונים, תרבויות שונות, דתות שונות מקדם ערכים של רב תרבותיות וסובלנות, ערכים שאנו מנסים להטמיע באשכול באמצעות הספורט התחרותי. שותפים לפרויקט: משרד התרבות והספורט, קק"ל ואוצרות הגליל.
לילה לבן אשכול גליל מערבי התקיים בפעם השנייה בחוף בננה ביץ', 10,000 צופים הגיעו ונהנו ממיטב האומנים ברצף של הופעות עד הזריחה. שותפים לפרויקט: המשרד לפיתוח הפריפריה, הנגב והגליל, קק"ל ואוצרות הגליל.